
  Som veľmi vďačný Bohu za to, že som katolík. Okrem iného aj preto, že v Katolíckej Cirkvi existuje kult svätých. Napriek tomu, že jeho pomýlené formy neraz pripomínajú skôr mágiu než kresťanstvo, je úcta k svätcom obrovským bohatstvom Cirkvi. Raz mi ktosi povedal, že životy svätých sú ako ilustrácie vložené do textov evanjelií. A myslím, že mal pravdu. Svätí nám ukazujú, ako konkrétne možno žiť evanjelium v najrozličnejších životných situáciách, okolnostiach, dobách a kultúrach.


  Svätá Brigita Švédska predstavuje evanjelium hneď dvojnásobne – svojím životom aj svojimi zjaveniami. Nebudem sa tu zoširoka rozpisovať o jej živote, spomeniem len niektoré jeho črty.


  Brigita žila v období neskorého stredoveku, čo boli veľmi pohnuté časy, v ktorých sa začal rúcať stredoveký obraz sveta a s ním spojený pocit životnej istoty a orientácie stredovekého človeka. Štrnáste storočie, v ktorom sa odohrával Brigitin život, bolo aj obdobím veľkého úpadku Cirkvi. Tieto fakty nám môžu pomôcť uvedomiť si, že jej život nebol v nijakom prípade pokojnou idylkou a že Brigita je našim krušným časom bližšia, než by sa nám na prvý pohľad mohlo zdať. Druhou črtou jej života, ktorú by som rád vyzdvihol, je skutočnosť, že veľkú časť svojho života prežila ako manželka a matka (narodilo sa jej osem detí a jedno z nich – jej dcéra Karin je tiež uctievaná ako svätá) a po smrti manžela sa celkom oddala životu s Bohom. Toto ju tiež robí mimoriadne blízkou každodennému životu bežných ľudí, pohrúžených do života vo svete.


  Táto kniha sa nezaoberá tým, ako svätá Brigita „ilustrovala“ evanjelium svojím životom, ale predkladá výber z jej zjavení, ktoré predstavujú druhý typ ilustrácií. Kniha je rozdelená na päť častí, z ktorých štyri obsahujú zjavenia s rôznou tematikou a piata časť pozostáva z vybraných modlitieb svätej Brigity. Môžem povedať, že práca na zostavovaní i preklade tejto knihy bola pre mňa silnou duchovnou skúsenosťou a dúfam, že prinesie úžitok aj čitateľovi. Na tomto mieste však považujem za potrebné upozorniť na to, že aj svätci sú deťmi svojej doby a kultúry, čo sa premieta do ich zjavení a diel. Tento fakt však nijako neznižuje hodnotu ich osobnosti ani diela, ba práve naopak, pomáha nám odlíšiť dobovo a kultúrne podmienené prvky ich posolstva od jeho jadra, ktoré má trvalú a všeobecnú platnosť. Chcel by som preto upozorniť čitateľa na to, že pri čítaní tejto knihy môže naraziť na pasáže, ktoré mu budú znieť cudzo, azda aj zarážajúco. Nech si však pritom uvedomí, že v mnohých veciach nerozumieme ani generácii svojich rodičov, preto nie je nič zvláštne na tom, že pri čítaní textu starého vyše šesťsto rokov, nám niektoré jeho pasáže znejú zvláštne. Napriek týmto možným ťažkostiam pri porozumení je však text zjavení svätej Brigity až prekvapivo aktuálny a určite má čo povedať aj dnešnému človeku.


  Na záver už len jedna poznámka: Anglický katolícky mysliteľ, Gilbert Keith Chesterton, raz povedal: „Svet nikdy nebude trpieť na nedostatok zázrakov, len na nedostatok údivu.“ Občas mám dojem, že my, ľudia, vyhľadávame rôzne mimoriadne úkazy, a pritom nám unikajú omnoho väčšie zázraky, ktoré sa nám dejú, takpovediac „pod nosom“. Nijako nespochybňujem dôležitosť a význam mimoriadnych zázrakov a zjavení, no osobne si myslím, že by nás mali viesť k tomu, aby sme boli citlivejší a vnímavejší na zázraky a zjavenia odohrávajúce sa vo všednosti každodenného života. Želám čitateľovi, aby z tejto knihy načerpal duchovný úžitok a aby mu pomohla chodiť po svete s otvorenými očami plnými údivu nad zázrakmi všedných dní.


  Martin Csontos

  prekladateľ

  Zjavenia o živote

  a utrpení Ježiša Krista

  a Jeho Matky, Panny Márie


  1. KAPITOLA


  Modlitba chvály a vďakyvzdania

  za život a umučenie nášho Pána


  Buď zvelebený, môj Pán a môj Boh, najmilovanejší milovník mojej duše, ktorý si jediným Bohom v troch osobách! Sláva a chvála Ti, môj Pane, Ježišu Kriste! Teba poslal Otec do tela Panny, a predsa si s Ním zostal v nebi, On svojím Božstvom zostal nerozlučne spojený s Tebou v Tvojej ľudskej prirodzenosti prítomnej vo svete.


  Česť a sláva Ti, môj Pane, Ježišu Kriste, ktorý si bol mocou Ducha Svätého počatý v lone Panny, telesne si rástol a pokorne si v ňom prebýval až do chvíle svojho narodenia a po tomto radostnom narodení si dovolil, aby sa Ťa dotýkali najčistejšie ruky Tvojej Matky, zavinuli Ťa do plienok a uložili do jasličiek!


  Buď zvelebený, môj Pane, Ježišu Kriste, ktorý si si prial, aby Tvoje nepoškvrnené telo bolo obrezané, aby Ti dali meno Ježiš a aby Ťa Tvoja Matka obetovala v chráme!


  Buď zvelebený, môj Pane, Ježišu Kriste, ktorý si učinil, že Tvoj služobník Ján Ťa pokrstil v Jordáne!


  Buď zvelebený, môj Pane, Ježišu Kriste, ktorý si svojimi požehnanými perami ohlasoval ľuďom slová života a priamo pred ich očami si vykonal mnoho zázrakov!


  Buď zvelebený, môj Pane, Ježišu Kriste, ktorý si naplnil Písma prorokov a hodnoverne si sa zjavil svetu ako pravý Boh!


  Dobrorečenie a sláva Ti, môj Pane, Ježišu Kriste, ktorý si sa štyridsať dní obdivuhodne postil na púšti a dovolil si, aby Ťa pokúšal Tvoj nepriateľ – diabol, ktorého si zahnal na útek jediným slovom, keď si sa tak rozhodol urobiť!


  Buď zvelebený, môj Pane, Ježišu Kriste, ktorý si vopred predpovedal svoju smrť a pri Poslednej večeri si obdivuhodne premenil chlieb na svoje predrahé Telo, láskavo si Ho dal svojim apoštolom na pamiatku svojho najctihodnejšieho umučenia a keď si im svojimi svätými a drahocennými rukami umyl nohy, pokorne si im ukázal svoju nesmiernu poníženosť!


  Chvála Ti, môj Pane, Ježišu Kriste, ktorý si sa pre strach zo svojho umučenia a smrti potil krvou, a predsa si dokonal naše vykúpenie, ako si si predsavzal, a tak si zjavnejšie preukázal lásku, ktorú máš k ľudskému pokoleniu.


  Sláva Ti, môj Pane, Ježišu Kriste; Teba predal Tvoj učeník a kúpili Ťa Židia, bol si pre nás zajatý a jediným slovom si vrhol svojich nepriateľov na zem! Potom si sa dobrovoľne vydal do ich nečistých, nenásytných rúk.


  Buď zvelebený, môj Pane, Ježišu Kriste; Teba priviedli pred Kajfáša, a hoci Ty si Sudcom všetkých, pokorne si dovolil, aby si bol vydaný Pilátovmu súdu!


  Buď zvelebený, môj Pane, Ježišu Kriste, ktorého sudca Pilát poslal k Herodesovi a ktorý si strpel, aby Tebou opovrhol a vysmieval sa Ti! Dovolil si tiež, aby Ťa poslali späť k Tvojmu sudcovi Pilátovi.


  Sláva Ti, môj Pane, Ježišu Kriste za posmech, ktorého sa Ti dostalo, keď si stál odetý v purpure, korunovaný najpichľavejšími tŕňmi; a tiež za to, že si tak trpezlivo znášal, keď Ti pľuli do Tvojej nádhernej tváre a keď Ti zákerné ruky hriešnikov zaviazali oči a násilne Ťa bili po lícach a šiji.


  Pokoj s Tebou, môj Pane, Ježišu Kriste, ktorý si tak trpezlivo dovolil, aby Ťa priviazali k stĺpu, neľudsky zbičovali, krvácajúceho predviedli pred Pilátovu súdnu stolicu a ukázali Ťa davu ako nevinného baránka!


  Buď zvelebený, môj Pane, Ježišu Kriste, ktorý si sa tak trpezlivo podvolil tomu, že si svojimi požehnanými ušami počúval urážky a klamstvá, ktoré chrlili proti Tebe a hlasy ľudí, ktorí žiadali, aby bol oslobodený vinný zbojník a Ty, nevinný, aby si bol odsúdený!


  Buď Ti česť, môj Pane, Ježišu Kriste, ktorý si bol spolu so svojím slávnym telom, zmáčaným krvou, odsúdený na smrť na kríži a na svojich svätých ramenách si bolestne niesol svoj kríž; zúrivo Ťa viedli na miesto Tvojho umučenia, vyzliekli Ťa z Tvojich šiat, a takto si si prial byť pribitý na kríž!


  Nekonečná sláva Ti, môj Pane, Ježišu Kriste, ktorý si pre nás pokorne zniesol, aby Židia povrazmi spútali Tvoje ctihodné ruky a nohy, železnými klincami Ťa ukrutne pribili na drevo kríža, nazvali Ťa zradcom, umiestnili nad Teba mätúci nápis a mnohými spôsobmi sa Ti posmievali svojimi ohavnými slovami!1


  Večná chvála a vďaka Ti, môj Pane, Ježišu Kriste, ktorý si pre nás tak pokorne znášal tieto ukrutné bolesti; Tvoje požehnané telo na kríži celkom stratilo svoju silu, Tvoje požehnané oči potemneli, na Tvojej prekrásnej tvári sa kvôli krvi vyliatej z Tvojho tela rozprestrela bledosť, Tvoj požehnaný jazyk bol vyprahnutý a vysušený a Tvoje ústa boli zvlažené tým najtrpkejším dúškom! Tvoje vlasy a brada boli nasiaknuté krvou z rán na Tvojej najsvätejšej hlave. Kosti Tvojich rúk a nôh a všetky ostatné časti Tvojho predrahého tela boli na Tvoju veľkú žalosť vyrvané zo svojho miesta, žily a nervy Tvojho požehnaného tela boli surovo potrhané. Bol si tak neľudsky sužovaný a zasypávaný bolestnými ranami, že Tvoja najnevinnejšia koža a telo boli neznesiteľne doráňané. Takto trpiaci a zmučený si visel na kríži, môj najsladší Ježišu a v nesmiernych bolestiach si trpezlivo a pokorne čakal na hodinu svojej smrti.


  Ustavičná česť Ti, môj Pane, Ježišu Kriste, ktorý si v takejto agónii svojimi dobrotivými očami, plnými lásky, pokorne hľadel na svoju najctihodnejšiu Matku, ktorá nikdy nezhrešila a nikdy neprivolila ani k tomu najľahšiemu hriechu! Potešoval si Ju a zveril si Ju do opatery svojho učeníka.


  Večné dobrorečenie Ti, môj Pane, Ježišu Kriste, za každú hodinu, počas ktorej si za nás, hriešnikov, na kríži znášal tú najtrpkejšiu horkosť a smrteľnú úzkosť! Ukrutná bolesť Tvojich rán hlboko prenikla Tvojou blaženou dušou a kruto prebodla Tvoje najsvätejšie srdce, až napokon puklo a Ty si šťastne vydal svojho ducha. Sklonil si hlavu a pokorne si sa odovzdal do rúk Boha, svojho Otca. Tvoje mŕtve telo potom zostalo celé chladné.


  Buď zvelebený, môj Pane, Ježišu Kriste, ktorý si pre našu spásu dovolil, aby Tvoj bok a Tvoje srdce boli prebodnuté kopijou a zo svojho boku si hojne vydal svoju drahú krv a vodu, aby si nás vykúpil; a nechcel si, aby Tvoje sväté telo bolo sňaté z kríža skôr, kým sudca nevydá dovolenie!


  Sláva Ti, môj Pane, Ježišu Kriste, pretože si si želal, aby Tvoji priatelia sňali Tvoje požehnané telo z kríža a položili ho do náručia Tvojej najskľúčenejšej Matky a dovolil si, aby ho zavinula do rubáša a uložila do hrobu! Dovolil si aj to, aby ho tam strážili vojaci.


  Večná česť Ti, môj Pane, Ježišu Kriste, ktorý si na tretí deň vstal z mŕtvych a živý si sa zjavil tým, ktorým si chcel; a po štyridsiatich dňoch si pred zrakmi mnohých vystúpil do neba, kam si ctihodne vzal so sebou svojich priateľov, ktorých si vyslobodil z predpeklia!


  Večná chvála a jasanie buď Tebe, Pane, Ježišu Kriste, ktorý si do sŕdc svojich učeníkov zoslal svojho Ducha Svätého a rozhojnil si v ich dušiach nesmiernu Božiu lásku!


  Buď zvelebený, potešený a slávny naveky, môj Pane, Ježišu, ktorý si v sláve svojho Božstva zasadol na trón v nebeskom kráľovstve, kde telesne prebývaš so všetkými svojimi najsvätejšími údmi, ktoré si prijal z tela Panny! Ty prídeš v Deň súdu, aby si súdil duše všetkých ľudí, živých i mŕtvych. Ty žiješ a kraľuješ s Otcom i Duchom Svätým na veky vekov. Amen.


2. KAPITOLA

Modlitba chvály a vďakyvzdania

  za život blahoslavenej Panny

Buď zvelebená a uctievaná, moja Kráľovná, Panna Mária, najsvätejšia Matka Božia! Ty si najvznešenejším Božím stvorením a nikto nikdy nemiloval Boha tak dôverne, ako Ty, slávna Kráľovná!

Sláva Ti, moja Kráľovná, Panna Mária, Matka Božia! Ten istý anjel, ktorý Ti zvestoval narodenie Krista, zvestoval Tvojim rodičom Tvoje narodenie. Počala a narodila si sa ako plod ich najsvätejšieho manželstva.

Buď zvelebená, moja Kráľovná, Panna Mária, ktorú Tvoji rodičia v Tvojom najsvätejšom detstve, hneď potom, čo Ťa odstavili, priniesli do Božieho chrámu a spolu s ďalšími pannami Ťa zverili do opatery zbožného veľkňaza!

Chvála Ti, moja Kráľovná, Panna Mária! Keď si dospela do veku, v ktorom si spoznala, že Boh, Tvoj Stvoriteľ, jestvuje, ihneď si Ho začala mocne milovať nad všetky veci sveta a rozumne si si rozvrhla denný i nočný čas, ktorý si trávila službami a nábožnými cvičeniami, ktoré si vykonávala na Božiu slávu a svojmu slávnemu telu si tak odopierala pokrm a nočný odpočinok, aby bolo schopné slúžiť Bohu!

Nekonečná sláva Ti, moja Kráľovná, Panna Mária, ktorá si pokorne dala Bohu sľub panenstva a nestarala si sa o to, za koho sa vydáš, pretože si vedela, že Ten, komu si ako prvému sľúbila svoju vernosť, je mocnejší a lepší než všetci ostatní!

Buď zvelebená, moja Kráľovná, Panna Mária, ktorá si vo chvíli, keď bol k Tebe poslaný Boží anjel, pozdravil Ťa a zvestoval Ti Božiu vôľu, zotrvávala v samote, horiac plameňom Božskej lásky a celou svojou mysľou, celou vznešenosťou sily svojich cností si rozjímala o Najvyššom Bohu, ktorému si s vrúcnou láskou obetovala svoje panenstvo! Vo svojej odpovedi anjelovi si najpokornejšie vyznala, že si Božou služobnicou a Duch Svätý Ťa zázračne naplnil všetkými cnosťami. Boh Otec Ti zoslal svojho Syna, ktorý je Mu rovný – čo do večnosti i dôstojnosti. Syn prišiel k Tebe a z Tvojho tela a krvi prijal ľudské telo. A tak sa v túto požehnanú hodinu Boží Syn stal v Tebe Tvojím Synom, skrz – naskrz človekom, no bez toho, aby stratil svoju Božskú velebnosť.

Buď zvelebená, moja Kráľovná, Panna Mária, ktorá si až do času Kristovho slávneho narodenia vo svojom lone ustavične cítila, ako Jeho telo, utvárané z Tvojho požehnaného tela, rastie a hýbe sa! Ty si sa Ho ako prvá zo všetkých dotýkala svojimi svätými rukami, zavinula si Ho do plienočiek, podľa predpovede proroka si Ho uložila do jasličiek a s veľkou radosťou a plesaním si Ho materinsky živila svätým mliekom svojich požehnaných pŕs.

Sláva Ti, moja Kráľovná, Panna Mária, ktorá si v biednom príbytku – maštaľôčke – videla, ako k Tvojmu Synovi zďaleka prichádzajú mocní králi a s veľkou úctou Mu pokorne odovzdávajú kráľovské dary! Potom si Ho svojimi predrahými rukami obetovala v chráme a starostlivo si uchovávala vo svojom srdci všetko, čo si videla a počula v čase Jeho detstva.

Buď zvelebená, moja Kráľovná, Panna Mária, ktorá si so svojím najsvätejším Synom ušla do Egypta a potom si Ho s radosťou priviedla do Nazaretu, kde si pozorovala, ako On, Tvoj Syn, telesne vzrastal, pokorný a poslušný Tebe i Jozefovi!

Buď zvelebená, moja Kráľovná, Panna Mária, ktorá si videla, ako Tvoj Syn káže, robí zázraky a vyberá si apoštolov! Oni sa – osvietení Jeho príkladom, zázrakmi a náukou – stali svedkami pravdy, keď všetkým národom hlásali, že Ježiš je skutočne Boží Syn a že On v sebe naplnil proroctvá prorokov, keď za celé ľudské pokolenie trpezlivo podstúpil tú najohavnejšiu smrť.

Buď zvelebená, moja Kráľovná, Panna Mária, ktorá si dávno predtým vedela, že Tvojho Syna uväznia a keď sa tak stalo, svojimi požehnanými očami si trúchlivo pozorovala, ako Ho poviazali a zbičovali, korunovali tŕním a nahého pribili na kríž a ako Ním mnohí opovrhovali a nazývali Ho falošným prorokom!

Buď Ti česť, moja Kráľovná, Panna Mária, ktorá si svojimi požehnanými ušami s bolesťou počúvala, ako sa Ti z kríža v bolestiach prihovára Tvoj Syn a ako v smrteľnej agónii volá k Otcovi a porúča svoju dušu do Jeho rúk!

Chvála Ti, moja Kráľovná, Panna Mária, ktorá si v bolestnom zármutku hľadela na svojho Syna, visiaceho na kríži, sinavého, od hlavy po päty zaliateho krvou a umierajúceho takýmto krutým spôsobom! S trpkosťou si tiež hľadela na to, ako prebodli Jeho ruky a nohy aj Jeho slávny bok a ako bola bez akejkoľvek milosti doráňaná koža na celom Jeho tele.

Buď zvelebená, moja Kráľovná, Panna Mária, ktorá si očami plnými sĺz hľadela na to, ako Tvojho Syna sňali z kríža, zavinuli do rubáša, uložili do hrobu a dali Ho strážiť vojakom!

Buď zvelebená, moja Kráľovná, Panna Mária, ktorá si sa s preveľkým zármutkom svojho hlboko raneného srdca pobrala od hrobu svojho Syna! Tvoji priatelia Ťa potom, naplnenú žiaľom, zaviedli do Jánovho domu, kde si hneď pocítila úľavu od svojho veľkého smútku, pretože si s úplnou istotou vedela, že Tvoj Syn čoskoro opäť ožije.

Zivot a utrpenie Jezisa Krista a Jeho Matky,
zjavenia o svitych a osobnom siide.

